**GUVERNUL ROMÂNIEI**



**ORDONANȚĂ DE URGENȚĂ**

**pentru modificarea și completarea Ordonanței de urgență a Guvernului nr. 196/2005 privind Fondul pentru mediu**

Având în vedere faptul că în cazul neîndeplinirii obiectivelor de returnare a ambalajelor sistemului de garanție-returnare, producătorii, prin intermediul administratorului sistemului de garanție-returnare, sunt obligaţi să declare şi să achite contribuţiile stabilite prin Ordonanţa de urgenţă a Guvernului nr. 196/2005 privind Fondul pentru mediu, aprobată cu modificări şi completări prin Legea nr. 105/2006, cu modificările şi completările ulterioare, se impune modificarea și completarea acestui act normativ,

Ținând cont de faptul că Ministerul Mediului, Apelor și Pădurilor emite acte de reglementare în domeniile sale de activitate, potrivit prevederilor legale, respectiv, acte normative care creează cadrul necesar și predictibil pentru autoritățile administrației publice locale și mediul privat, în sensul stimulării performanței, concurenței echitabile, evitând astfel impedimentele din calea unei bune funcționări a pieței interne,

Având în vedere consecințele imediate pe care plata unor eventuale contribuții pentru neîndeplinirea obiectivelor de returnare aferente anului 2024 le-ar putea avea asupra situației financiare a administratorului sistemului de garanție – returnare, precum și impactul acestora asupra producătorilor care finanțează crearea și funcționarea sistemului de garanție - returnare,

În baza faptului că implementarea sistemului de garanție - returnare a constituit pe parcursul anului 2024, o serie de provocări și riscuri majore, inerente unui prim an tranzitoriu și care pot afecta progresul în continuarea implementării acestui sistem,

În contextul unei implementări anevoioase a sistemului de garanție - returnare, al creșterii volumelor și provocărilor logistice,

Având în vedere faptul că o prioritate majoră a Guvernului o constituie îmbunătăţirea gradului de absorbţie a fondurilor europene,

În baza faptului că lipsa de acţiune imediată ar putea conduce la blocaje şi întârzieri în implementarea proiectelor finanţate din fonduri europene, cu consecinţele aferente ce se răsfrâng la nivel naţional şi în relaţia cu Uniunea Europeană,

Luând în considerare faptul că prin adoptarea măsurilor propuse se creează cadrul legal care va permite accelerarea implementării acestor proiecte şi, totodată, va înlesni valorificarea, pe cât posibil, a finanţării externe nerambursabile,

Ținând cont de faptul că în lipsa unor măsuri imediate se poate compromite accesul la fondurile europene nerambursabile şi se poate afecta implementarea programelor operaţionale esenţiale pentru atingerea obiectivelor strategice,

Având în vedere că pentru finalizarea proiectelor derulate prin programele operaţionale aferente perioadei de programare 2014-2020 care au fost declarate nefuncţionale/nefinalizate la data de 31 decembrie 2023 şi care nu sunt etapizate prin programele aferente perioadei de programare 2021-2027 este necesară extinderea surselor din care pot fi suportate cheltuielile efectuate de beneficiari pentru implementarea şi operaţionalizarea proiectelor după data de 31 decembrie 2023, în cazul proiectelor nefuncţionale şi nefinalizate, prin includerea altor surse de finanţare legal constituite astfel încât acestea să se finalizeze şi să îşi îndeplinească indicatorii de realizare şi de rezultat asumaţi în cadrul programelor operaţionale,

În considerarea faptului că pentru a se asigura că proiectele de dezvoltare a rețelelor inteligente de distribuție a gazelor naturale nu determină sechestrarea emisiilor de carbon, sunt necesare asigurarea flexibilității rețelelor de gaze, în special prin utilizarea tehnologiilor IT pentru a răspunde provocărilor legate de cerere și ofertă, precum și faptul că infrastructura cuprinde active pentru prevenirea sau atenuarea scurgerilor de gaz, inclusiv sisteme de detectare și remediere a scurgerilor,

Având în vedere urgența asigurării de finanțare pentru tipurile de proiecte aferente dezvoltării sistemelor inteligente şi sustenabile de transport al energiei electrice şi gazelor naturale, care conduc la diminuarea emisiilor de gaze cu efect de seră provenite din încălzirea prin arderea lemnului, astfel încât aceasta să contribuie la obţinerea unor niveluri de reducere care sunt considerate necesare pentru a se evita schimbări climatice periculoase,

Ținând seama de faptul că Administrația Fondului pentru Mediu este instituția cu experiență și competență în ceea ce privește derularea proiectelor destinate protecției mediului, iar potrivit Ordonanţei de urgenţă a Guvernului nr. 196/2005 privind Fondul pentru mediu, aprobată cu modificări şi completări prin Legea nr. 105/2006, cu modificările şi completările ulterioare, Fondul pentru mediu este instrumentul economico-financiar destinat susţinerii şi realizării proiectelor şi programelor pentru protecţia mediului şi pentru atingerea obiectivelor Uniunii Europene în domeniul mediului şi schimbărilor climatice,

În considerarea faptului că aceste aspecte antemenționate vizează interesul public general și constituie situații de urgență și extraordinare a căror reglementare nu poate fi amânată,

În temeiul art. 115 alin. (4) din Constituția României, republicată,

**Guvernul României** adoptă prezenta ordonanță de urgență:

**Articol unic - Ordonanța de urgență a Guvernului nr. 196/2005 privind Fondul pentru mediu, publicată în Monitorul Oficial al României, Partea I, nr. 1193 din 30 decembrie 2005, aprobată cu modificări și completări prin Legea nr. 105/2006, cu modificările și completările ulterioare, se modifică și se completează după cum urmează:**

**1. La articolul 3, după alineatul (7) se introduce un nou alineat, alin. (8), cu următorul cuprins:**

„(8) Administraţia Fondului pentru Mediu asigură gestionarea proiectelor aferente lucrărilor de închidere şi ecologizare a depozitelor de deşeuri, care sunt finanțate din bugetul de stat.”

**2. La articolul 9 alineatul (1) litera z), după punctul 3 se introduc trei noi puncte, pct. 4 - 6, cu următorul cuprins:**

„4. fără a aduce atingere obligațiilor de realizare a obiectivelor minime anuale de returnare prevăzute la art. 4 alin. (2) din Hotărârea Guvernului nr. 1074/2021, republicată, cu modificările și completările ulterioare, contribuțiile prevăzute la pct. 1 și 2 nu se datorează pentru perioada de implementare cuprinsă între 01 ianuarie și 31 decembrie a anului 2024;

5. în cazul neîndeplinirii obiectivelor minime anuale de returnare pentru anul 2024 prevăzute la art. 4 alin. (2) din Hotărârea Guvernului nr. 1.074/2021, republicată, cu modificările și completările ulterioare, administratorul SGR propune, până la data de 31 ianuarie 2025, autorității competente pentru protecția mediului programul prioritar de investiții multianual pentru perioada 2025-2029 cu un buget anual de cel puțin 60 milioane lei, până la concurența valorii investițiilor de 300 milioane lei;

6. programul anual de investiții destinat creșterii eficienței sistemului de garanție-returnare, inclusiv în ceea ce privește capacitățile proprii de procesare, se avizează de către Administrația Fondului pentru Mediu, Ministerul Mediului, Apelor și Pădurilor și se aprobă prin hotărâre a Guvernului.”

**3. La articolul 9 alineatul (1), după litera z) se introduce o nouă literă, lit. z1), cu următorul cuprins:**

„z1)o contribuție de 2 lei/kg, datorată de la data de 1 ianuarie 2024 de operatorii economici prevăzuți la art. 16 alin. (1) din Legea nr. 249/2015, cu modificările şi completările ulterioare prin intermediul administratorului sistemului de garanție-returnare, plata făcându-se pentru diferența dintre cantitățile de deșeuri corespunzătoare obiectivelor minime anuale pentru toate tipurile de materiale provenite din ambalaje SGR, şi cantitățile care intră în instalații de valorificare/reciclare;”

**4. La articolul 10 alineatul (2), după litera g) se introduce o nouă literă, lit. h), cu următorul cuprins:**

„h) cantitățile de deșeuri de ambalaje corespunzătoare ambalajelor primare nereutilizabile pe care operatorii economici prevăzuți la art. 9 alin. (1) lit. d) nu le-au raportat, începând cu data de 1 ianuarie 2024, ca ambalaje SGR administratorului sistemului de garanție-returnare.”

**5. La articolul 10, după alineatul (14) se introduce un nou alineat, alin. (15), cu următorul cuprins:**

„(15) Administratorul sistemului de garanție-returnare este obligat să declare semestrial, până la data de 25 a lunii următoare semestrului de raportare, cantitățile de ambalaje, respectiv cantitățile de deșeuri de ambalaje valorificate în numele producătorilor cu care are contract în vederea îndeplinirii obligațiilor prevăzute de Hotărârea Guvernului nr. 1074/2021, republicată, cu modificările și completările ulterioare.”

**6. La articolul 11, alineatul (25) se modifică și va avea următorul cuprins:**

„(25) Sumele prevăzute la art. 9 alin. (1) lit. z) și [lit. z1)](https://lege5.ro/App/Document/hazdinrt/ordonanta-de-urgenta-nr-196-2005-privind-fondul-pentru-mediu?pid=543840977&d=2024-11-27#p-543840977) se datorează anual de către operatorii economici prevăzuți la art. 16 alin. (1) din Legea nr. 249/2015, cu modificările şi completările ulterioare, şi se plătesc prin intermediul administratorului sistemului de garanție-returnare până la data de 25 ianuarie inclusiv a anului următor.”

**7. La articolul 13, alineatul (513) se modifică și va avea următorul cuprins:**

„(513) În cadrul proiectelor și programelor pentru protecția mediului prevăzute la alin. (1) lit. ii), categoriile de cheltuieli aprobate anterior încheierii contractelor de finanțare cu Administrația Fondului pentru Mediu pentru a fi finanțate prin Programul Operațional Infrastructură Mare (POIM) 2014-2020, în cadrul Axei Prioritare 8-Sisteme inteligente și sustenabile de transport al energiei electrice și gazelor naturale, Obiectivul Specific 8.2-Creșterea gradului de interconectare a Sistemului Național de Transport a gazelor naturale cu alte state vecine, aferente investițiilor/lucrărilor, prestărilor de servicii, achizițiilor de bunuri contractate și/sau achiziționate, după caz, efectuate de unitățile administrativ-teritoriale și asociațiile de dezvoltare intercomunitară în baza contractelor de finanțare încheiate cu autoritatea de management, se pot deconta din veniturile Fondului pentru mediu, în conformitate cu prevederile art. 12 din Ordonanța de urgență nr. 115/2011 privind stabilirea cadrului instituțional și autorizarea Guvernului prin Ministerul Finanțelor, de a scoate la licitație certificatele de emisii de gaze cu efect de seră atribuite României la nivelul Uniunii Europene, aprobată prin Legea nr.163/2012, cu modificările și completările ulterioare, și cu condiția ca respectivele cheltuieli să nu fi fost rambursate parțial/integral din fonduri europene, prin alte programe naționale susținute din fonduri publice ori din ajutoare de stat/minimis.”

**PRIM - MINISTRU**

**ION-MARCEL CIOLACU**